‘Uiteindelik ŉ stap in die regte rigting vir Prasa’Prasa (Foto verskaf deur Untu) Die hooggeregshof het Vrydag in ŉ hofbevel die Passasierspooragentskap van Suid-Afrika (Prasa) opdrag gegee om die veiligheidsvereistes van die Spoorwegveiligheidsreguleerder (RSR) te gehoorsaam. Die United National Transport Union (UNTU) het dié bevel van regter Cassim Sardiwalla verwelkom. “Vir die eerste keer het die hof die belangrikheid van Prasa se verpligting erken om te verseker dat hulle ŉ veilige en betroubare diens vir werkers wat dit moet bedryf en die pendelaars wat daarop staatmaak, verskaf. Regter Sardiwalla het dié saak as ŉ saak van nasionale belang bestempel en ons is dit absoluut eens,” het Steve Harris, algemene sekretaris van Untu, gesê. Maroela Media het vroeër berig Blade Nzimande, minister van vervoer, het Maandag ŉ beroep gedoen dat die RSR en Prasa buite die hof tot ŉ vergelyk kom ter wille van die miljoene pendelaars wat daagliks van Metrorail gebruik maak. Dít het gekom ná berigte dat die RSR dalk Prasa se bedryfspermit kan opskort. Die RSR het ŉ kennisgewing op Prasa beteken dat dit van voorneme is om die spooragentskap se veiligheidspermit op te skort. Untu het regter Sardiwalla bedank dat hy Nzimande as derde respondent in die saak bygevoeg het. “Dit beteken dat die minister aan wie die RSR en Prasa moet verantwoording doen, nou deur die hof aanspreeklik gehou sal word om te verseker dié bevel word nagekom,” het Harris gesê. Regspanne van Prasa en die RSR het die afgelope twee dae ŉ omvattende plan uitgewerk om aandag te gee aan die bekommernisse wat die RSR gehad het toe hulle Prasa se veiligheidspermit opgeskort het. Untu meen dié plan, wat nou ŉ bevel geword het, behoort te verseker dat Prasa se swak implementering van die verbale magtigingsproses hanteer word. “Van nou af sal ŉ treinbeheerbeampte en ŉ afdelingshoof oor dié proses toesig hou .” Volgens Harris beperk dít die risiko van menslike foute soos in die geval van al die Prasa-treinongelukke in Gauteng die afgelope twee jaar. Buiten ander vereistes word Prasa steeds verhoed om sy nuwe stedelike pendeltrein te gebruik sonder vooraf goedkeuring deur die RSR. Harris meen dié bevel gee die RSR ten minste “bietjie tande”. “Tot op hede het Prasa net alle nakomingskennisgewings wat die RSR uitgereik het, geïgnoreer.”